KLASA: 034-06/24-01/12

URBROJ: 711-02-01/06-2024-02

Zagreb, 08. ožujka 2024.

**VANJA NIKOLIĆ**

**Ured za podršku upravi**

**Zagrebački holding d.o.o.**

**Predmet: očitovanje na zahtjev Vanje Nikolića,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 22. veljače 2024. zaprimilo je zahtjev za očitovanjem koji je podnio Vanja Nikolić iz Ureda za podršku upravi, Zagrebački holding d.o.o.

U podnesenom zahtjevu podnositelj postavlja upit primjenjuje li se Zakon o sprječavanju sukoba interesa i na zamjenika direktora trgovačkog društva Vodoopskrba i odvodnja d.o.o., a s obzirom da je direktor/član uprave društva obveznik navedenog zakona. Također je naveo da je člankom 26. Zakona o vodnim uslugama („Narodne novine“, broj 66/19.) određeno da javni isporučitelj vodnih usluga, u konkretnom slučaju Vodoopskrba i odvodnja d.o.o., ima jednog direktora u svojstvu zamjenika člana Uprave. Nadalje, s obzirom da u slučaju prestanka članstva direktoru u Upravi po bilo kojoj osnovi, zamjenik direktora preuzima prava i obveze jedinog člana uprave do imenovanja novog direktora u skladu sa zakonom, postavlja upit primjenjuje li se odredbe ZSSI Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI) od trenutka donošenja odluke o imenovanju na funkciju zamjenika direktora ili od trenutka preuzimanja prava i obveza direktora društva.

Povodom navedenog zahtjeva, Povjerenstvo na temelju članka 32. stavka 1. podstavaka 3., 4. i 5. ZSSI-a na 42. sjednici održanoj 08. ožujka 2024., podnositelju daje očitovanje, kako slijedi.

Povjerenstvo ističe kako je, sukladno članku 3. stavku 1. podstavku 40. ZSSI-a propisano da su obveznici ZSSI-a predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave.

Povjerenstvo ističe kako zamjenici direktora trgovačkih društava u vlasništvu jedinica lokalne i područne (regionalne) samouprave koji nemaju ovlast člana uprave trgovačkog društva nisu obveznici ZSSI-a niti je to navedenim Zakonom izrijekom propisano te se stoga odredbe navedenog Zakona na iste ne primjenjuju.

Zaključno, kada direktoru prestane članstvo u upravi društva i zamjenik direktora kao vršitelj dužnosti preuzme prava i dužnosti direktora do imenovanja novog direktora, ZSSI se na njega počinje primjenjivati danom stupanja na dužnost direktora društva u vlasništvu jedinice lokalne ili područne (regionalne) samouprave.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Podnositelju, putem e-maila
2. Objava na internetskoj stranici Povjerenstva
3. Pismohrana